ธอส.ขึ้นดอกเบี้ยฝากประจำ
ธอส.ขึ้นดอกเบี้ยฝากประจำ 0.25% พร้อมออกเงินฝากประจำ 9 เดือน ดบ. 2.00%
2 ก.ย. 2553

ธอส.ขึ้นดอกเบี้ยฝากประจำ 0.25% พร้อมออกเงินฝากประจำ 9 เดือน ดบ. 2.00%
นายขรรค์ ประจวบเหมาะ กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ประกาศปรับขึ้นอัตราดอกเบี้ยเงินฝากและตั๋วสัญญาใช้เงินทุกประเภทอีก 0.25% ต่อปี มีผลให้เงินฝากและตั๋วสัญญาใช้เงินประเภทประจำ 3 เดือน และ 6 เดือน จากเดิม 1.00% ต่อปี ปรับขึ้นเป็น 1.25% ต่อปี 
ส่วนเงินฝากและตั๋วสัญญาใช้เงิน ประเภทประจำ 1 ปี  2 ปี 3 ปี และ 5 ปี ปรับขึ้นเป็น 1.75% 2.25% 2.75% และ 3.25% ต่อปี ตามลำดับ ด้านเงินฝากประจำสินเคหะจากเดิมอัตราดอกเบี้ย 1.50% ต่อปี ปรับขึ้นเป็น 1.75% ต่อปี โดยมีผลบังคับใช้ตั้งแต่วันที่ 6 ก.ย.53 เป็นต้นไป
นายขรรค์ กล่าวด้วยว่า เพื่อเป็นการฉลองครบรอบการดำเนินงาน ธอส. 57 ปี ในวันที่ 24 ก.ย.53 ธนาคารจึงได้จัดทำผลิตภัณฑ์เงินฝากและตั๋วสัญญาใช้เงิน ประเภทประจำ 9 เดือน รับอัตราดอกเบี้ย 2.00% นับว่าเป็นอัตราดอกเบี้ยเงินฝากที่สูงที่สุดในปัจจุบัน และสำหรับลูกค้าที่ฝากขั้นต่ำรายการละ 10,000 บาท สามารถรับดอกเบี้ยรายเดือนได้อีกด้วย มีผลบังคับใช้ตั้งแต่วันที่  6 ก.ย. - 29 ต.ค.53 เพื่อตอบแทนลูกค้าที่ไว้วางใจใช้บริการกับ ธอส.มาตลอด 57 ปี